Электрон ҳукумат: 2021 йилда сиз кутган онлайн хизматлар тақдим этилади (видео)\nЭлектрон ҳукумат: 2021 йилда сиз кутган...\n14.01.2021 12:24 0 2589\nЭлектрон давлат хизматларини кўрсатиш Ўзбекистонда жадаллик билан ривожлантирилмоқда. Онлайн хизматларнинг иқтисодиёт ва жамият ҳаётидаги ўрни нақадар муҳим ва зурурлиги, айниқса, пандемия шароитида яна бир бор исботини топди.\nЎзбекистон президенти Шавкат Мирзиёевнинг 2020 йил 29 декабрь куни Олий Мажлис ва халқимизга йўллаган мурожаатномасида ушбу соҳадаги ишлар ҳам эътибордан четда қолмади. Давлат раҳбари бу борада реал муаммолар мавжудлигини, аҳолининг оғирини енгил қилиш ўрнига, кераксиз қоғозбозликлар ҳамон давом этаётганини таъкидлади:\n«Давлат бошқаруви идоралари фаолиятини тубдан такомиллаштириш талаб қилинади. Кўпгина вазирлик ва идоралар фаолиятида қарор қабул қилиш ҳаддан ташқари марказлашган. Ҳамма ҳокимлар, вазирлар, бошқа-бошқа ташкилотлар қоғоз билан мажлисни қанча қисқартирса, шунча натижа кўп бўлади.\nЯна бир жиддий камчилик шуки, рақамли технологияларни кенг жорий этиш ҳисобидан ходимлар сонини ва иш жараёнларини оптималлаштириш чоралари кўрилмаяпти. Шунинг учун келгуси йил охирига қадар электрон давлат хизматларини 60 тага кўпайтириб, 300 тага, масофавий хизматлар улушини эса камида 60 фоизга етказишимиз зарур».\nДавлат хизматларини ривожлантириш Рақамли иқтисодиёт ва Электрон ҳукуматни кенг жорий этиш билан боғлиқ жараён. Шундан келиб чиқиб, ўтган икки-уч йил давомида Электрон ҳукуматни ривожлантириш борасида анча-мунча ижобий натижаларга эришилди.\nХусусан, Ягона интерактив давлат хизматлари портали (ЯИДХП)да ишга туширилган электрон хизматлар сони 2019 йилда — 173 тани, 2020 йилда — 218 тани ташкил этган бўлса, 2021 йилда уларнинг сонини 278 тага етказиш режалаштирилган.\nШунга мос тарзда кўрсатилган хизматлар сонида ҳам ўсиш тенденцияси кузатилди:\n2018 йилда — 2,4 млн.\n2019 йилда — 5,8 млн.\n2020 йилда — 9,8 млн.\nЭлектрон хизматлардан фойдаланувчилар доираси эса йилдан-йилга ортиб боряпти.\n«Илгари қайсидир хизматдан фойдаланмоқчи бўлсам, идорама-идора юришга тўғри келарди. Лекин ҳозирги кунда Электрон ҳукумат хизматлари ёрдамида уйда ўтириб ёки мобил илова воситасида тўғридан-тўғри ҳамма маълумотларни олиш имконияти яратилди. Авваллари олиш учун бир ҳафта кетган маълумотларни ҳозир Электрон ҳукумат порталига кириб, тўғридан-тўғри юклаб олиш имкониятига эга бўлдим».\nДавлат хизматларидан электрон — онлайн фойдаланиш ҳам вақтни тежаш, ҳам молиявий томонлама анча қулай ҳисобланади.\nДунё тажрибасини кўриб чиқадиган бўлсак, давлат идоралари ўзаро интеграциялашиб, инсон омилисиз ҳужжатлар ҳаркатланишига эришилган. Бу, ўз навбатида, фуқароларга давлат хизматларидан тез, қулай ва осон фойдаланиш имкониятини тақдим этади.\nСўнгги йилларда мамлакатимизда ҳам мазкур амалиёт анчагина ривожланди ва яхши натижаларга эришиляпти.\nЭлектрон ҳукумат лойиҳаларини бошқариш маркази директори Баҳром Зиёев:\n«2020 йилда Электрон ҳукумат лойиҳаларини бошқариш маркази барча давлат органлари билан узвий ҳамкорликда ишлаши натижасида бир қанча тизимлар ишга туширилди.\nБу тизимлар нима берди? Ўша давлат органларида бизнес жараёнлари автоматлаштирилиб, аҳолига онлайн хизмат кўрсатишга ўтилди. Шу тариқа ЯИДХП орқали 50 тадан ортиқ хизматларни жорий эта олдик. Ўтган йили, пандемия даврида аҳоли уйдан чиқмасдан ҳам бу хизматлардан фойдалана олди.\nДекабрь ойида идентификация тизимини жорий этдик. Агар шу пайтгача электрон ҳукумат тизимларидан фойдаланувчилар 250 минг нафар бўлган бўлса, бир ой ичида уларнинг сони уч бараварга ошиб 700 минг нафарга яқинлашди, яъни жуда қисқа вақт ичида жуда кўп янги фойдаланувчилар қўшилди».\nБулардан ташқари, Электрон ҳукумат лойиҳаларини бошқариш маркази томонидан 2021 йил учун жуда кўплаб вазифалар режалаштирилган. Хусусан:\nдоимий ва вақтинча рўйхатга қўйиш;\nбакалавриат ва магистратура йўналишларига онлайн ҳужжат топшириш;\nавтотранспорт воситаларини онлайн рўйхатдан ўтказиш;\nйўл ҳаракати хавфсизлиги каби соҳаларда давлат хизматлари электрон шаклда кўрсатилади.\nЯгона интерактив давлат хизматлари порталидан:\n2018 йилда — 38 700 киши;\n2019 йилда — 77 400 киши;\n2020 йилда — 380 000 киши фойдаланди.\n«Ўзбекистон почтаси» АЖнинг олис ҳудудларда жойлашган 50 дан ортиқ почта алоқаси бўлимларида Ягона портал орқали 15 турдаги электрон давлат хизматлари йўлга қўйилиши ҳам муҳим янгиликлардан бўлди.\nЯгона интерактив давлат хизматлари портали Электрон ҳукумат лойиҳаларини бошқариш маркази электрон давлат хизматлари\nФуқаро шахсини тасдиқловчи ҳужжат ўқувчи мобил дастур яратилди